Sokulukin piiri

Sokulukin piiri (kirg. Сокулук району, Sokuluk raionu) on hallintopiiri Tšüin alueella Kirgisiassa. Sen keskus on Sokulukin kylä. Piirin pinta-ala on 2 000 neliökilometriä. Siellä oli arviolta 227 169 asukasta vuonna 2025. Sokulukin piiri rajoittuu idässä Alamüdünin piiriin ja Biškekin kaupunkiin, etelässä Panfilovin ja lännessä Moskovan piireihin sekä pohjoisessa Kazakstaniin. Sen pohjoisosassa on Tšüin tasankomainen laakso ja etelässä Kirgiisivuoret sekä Sokulukin rotko. Korkeuserot ovat 560–4 446 metriä merenpinnan yläpuolella. Hyötykaivannaisiin kuuluvat rakennusaineet. Seudun ilmasto on mantereinen. Keskilämpötila on tammikuussa –6,1:stä –14,6:een ja heinäkuussa 22–25 astetta. Vuotuinen sademäärä on 450–500 millimetriä. Suurimmat joet ovat Tšüi, Sokuluk ja Žylamyš. Tasanko on lähes kokonaan viljeltyä. Vuorilla on aroa, alppiniittyjä sekä kataja- ja kuusimetsiä. Piiriin kuuluvat Šopokovin kaupunki sekä Gavrilovkan, Kainazarovan, Küntuun, Manasin, Sary-Ozonin, Sokulukin, Tömönkü Tšüin, Vojenno-Antonovkan ja Žaŋy-Pahtan maalaiskunnat, joissa on yhteensä 59 kylää. Kaupunkiväestön osuus on 4,9 prosenttia. Vuoden 2009 väestönlaskennan mukaan piirin asukkaista 62,6 prosenttia oli kirgiisejä, 20,5 prosenttia venäläisiä ja 2,7 prosenttia kazakkeja. Yli prosentin vähemmistöjä olivat dungaanit, turkkilaiset, azerit, ukrainalaiset, uiguurit ja dargit. Piirin kautta kulkee Kazakstanista Biškekiin johtava maantie ja rautatie. Sen alueella sijaitsee Manasin kansainvälinen lentoasema. Maatalous on erikoistunut sokerijuurikkaan, viljan, perunan, vihannesten ja hedelmien viljelyyn sekä karjanhoitoon. Tuotantoeläimiä ovat naudat, lampaat, vuohet, hevoset, siat ja varsinkin siipikarja. Piirissä on metalli-, elintarvike- ja kevyttä teollisuutta. Lähteet